Dokumenttiohjaaja Kanerva Cederström, 70, tekee elokuvia muistista ja lähihistoriasta – taistolaisuuden hän jätti, kun häntä pyydettiin vakoilemaan Puolan Solidaarisuus-liikettä

Dokumentaristi Kanerva Cederströmin taustalta löytyy niin Tove Jansson kuin taistolaisuus.

”En oikeastaan ajatellut tekeväni juuri dokumentteja. Tein vain elokuvia, mutta perinteinen fiktio ei tuntunut luontevalta”, Kanerva Cederström kertoo.­

Dokumenttielokuva alkoi kehittyä todellisuuden tallentamisesta entistä taiteellisemmaksi 1980-luvulla niin maailmalla kuin meilläkin. Suomessa sen kehityksen airuita oli Kanerva Cederström, joka täyttää maanantaina 70 vuotta.

Cederströmin ensimmäinen dokumentti Paikan henki (1986) oli jo essee Töölönlahden ympäristöstä. Sitä ennen hän oli tehnyt tv-elokuvan Nukkekaappi (1985) Tove Janssonin novellista ja Tove Idströmin käsikirjoituksesta. Se on hänen ainoa näytelmäelokuvansa.